Derby-Lewis en Walus sterk in hospitaal aan | Maroela Media
Clive Derby-Lewis Foto: news.howzit.msn.com
Clive Derby-Lewis (78) en Janusz Walus, wat Woensdag in die Pretoria Sentraal-gevangenis met 'n skerpgemaakte kombuislepel aangeval is, sterk in die Pretoria Akademiese hospitaal aan.
Marius Coertze, Derby-Lewis se regsverteenwoordiger, het Donderdag aan Maroela Media gesê Derby-Lewis en Walus se lewens is nie in gevaar nie. "Derby-Lewis het 'n steekwond aan sy kop opgedoen en twee op sy arm. Sy linkerarm is ook in die voorval gebreek. Hy moes 18 steke kry om sy wonde te heg," het Coertze gesê.
Hy sê Walus het 'n steekwond aan sy kop opgedoen. Hy sê hulle is ná die aanval deur 'n verpleegster behandel en is laat Woensdagmiddag na die hospitaal oorgeplaas vir verdere behandeling en waarneming.
"Dit wil voorkom of net een persoon in die aanval betrokke was. Die motief vir die aanval is nog onbekend. Die polisie is besig om die voorval te ondersoek."
Coertze het gesê sy praktyk is besig met voorbereidings vir Derby-Lewis se derde paroolaansoek wat hulle beplan om vroeg in April by die hooggeregshof in Pretoria in te handig. "Hy word volgende jaar in Januarie 79 jaar oud. Hy het al amper 20 jaar en ses maande van sy 25 jaar vonnis uitgedien, ons hoop dat hy dié keer gaan parool gaan kry," het hy gesê.
Derby-Lewis is tot 25 jaar tronkstraf gevonnis vir sy rol in die moord op die anti-apartheidsvegter, Chris Hani op 10 April 1993. Hy het 'n vuurwapen gereël vir Walus, wat tans dieselfde vonnis uitdien. Altwee is aanvanklik doodstraf opgelê, maar dit is tot lewenslange tronkstraf verander toe die doodstraf in 1995 in Suid-Afrika afgeskaf is.
Derby-Lewis het glo kanker en het in 2011 en 2012 aansoek gedoen vir mediese parool, maar dit is afgekeur.
DKD bevestig aanval op Derby-Lewis en Walus
Clive Derby-Lewis en Janusz-Walus glo in tronk aangeval
aanval Clive Derby-Lewis hospitaal Janusz Walus tronk
Vrou sterf toe motor en twee trokke bots
Gedagte vir die dag: Trotseer
Eugenie · 6 jare gelede
Mens kan nogal 'n hele rits name hier lys van bekende moordenaars wat vry rondloop en waarvan meeste van hulle nogal hoë poste beklee. Ek bid dat Mnr Derby-Lewis se aansoek om parool geslaagd sal wees. Ek is van mening dat sy lewe nou in gevaar is en dit nogal in 'n tronk!!! Laat die man vry, hy verdien dit.